Page:Gospel of Saint Matthew in West-Saxon.djvu/18

ii, 9] on ēastdǣle, and wē cōmon ūs him tō geēadmēdenne.

3. Ðā Herodes þæt gehȳrde, ðā wearð hē gedrēfed and eal Hierosolimwaru mid him.

4. And þā gegaderode Herodes ealle ealdras þǣra sācerda and folces wrīteras, and āxode hwǣr Crīst ācenned wǣre.

5. Đā sǣdon hī him. On Iudeiscere Bethlem; witodlīce þus ys āwriten þurh þone wītegan,

6. And þū Bethleem, Iudea land, witodlīce ne eart þū lǣst on Iuda ealdrum; of ðē forð gǣð sē heretoga sē þe recð mīn folc Israhel.

7. Herodes þā clypode on sundersprǣce ðā tungelwītegan, and befrān hī georne hwænne sē steorra him ætēowde.

8. And hē āsende hī tō Bethlem, and ðus cwæð, Farað and āxiað geornlīce be þām cilde; and þonne gē hyt gemētað, cȳþað eft mē, þæt ic cume and mē tō him gebidde.

9. Đā hī þæt gebod gehȳrdon, þā fērdon hī; and sōþlīce sē steorra þe hī on ēastdǣle gesāwon him beforan fērde, oð hē stōd ofer þǣr þæt cild wæs.